En voldsom brand har fredag over middag raseret en villa på Nordbyvej i Vester Hassing. I villaen lå registreringsattester på motorcykler til en værdi af otte millioner kroner, og dem lykkedes det brandfolkene at redde. Beredskabscenter Aalborg modtog meldingen om branden klokken 13.15, og da brandfolkene ankom til den cirka 200 kvadratmeter store villa, stod en tredjedel af taget i flammer. Der blev tilkaldt forstærkninger og i alt har 13 brandfolk deltaget i slukningsarbejdet, som stadig er i gang. - Der er gitterspær under taget på villaen, og ilden har derfor hurtigt bredt sig. På nuværende tidspunkt er tre fjerdedele af taget brændt, siger beredskabsinspektør Peter Reinau fra Beredskabscenter Aalborg. Branden opstod formentlig ved et legehus, som ligger tæt op ad villaen. Der er sket store skader på villaen, og en dobbeltgarage er fuldstændig udbrændt. I garagen stod der flere Harley Davidson-motorcykler, som har taget alvorlig skade. Det kan muligvis være gløder efter brug af en ukrudtsbrænder, der er årsag til branden.
Papirer, som har en værdi af otte millioner kroner, blev fredag reddet ud af en brændende villa i Vester Hassing.